钦定古今图书集成/明伦汇编/官常典/第541卷 > 马永
## 钦定古今图书集成/明伦汇编/官常典/第541卷 > 马永

按《明外史》本传：“永字天锡，迁安人。生而魁岸，骁果有
谋，习兵法，好《左氏春秋》。嗣世职，为金吾左卫指挥使。
正德时，从陆完击贼有功，进都指挥同知。江彬练兵
西内，永当隶彬，称疾避之，守备遵化。寇入马兰峪，参
将陈干被劾，擢永代。战柏崖、白羊峪，皆有功。十三年
进都督佥事，充总兵官，镇守蓟州。尽汰诸营老弱，听”
其农贾，取佣直给健卒。由是永所将独雄于诸镇。武
宗至喜峰口，欲出塞。永叩马谏。帝注视久之，笑而止。
中路擦崖当敌冲，无城堡，耕牧者辄被掠。永令人持
一月粮，营崖表，版筑其内。城廨如期立，乃迁军守之。
录功，进署都督同知。部将出烧荒，遇敌败。江彬要贿，
永贷二千金予之，为门者所获。会世宗践祚，巡按田
美颂其贤，兵部亦为言，乃得宥。嘉靖元年，金山矿盗
作乱，遣指挥康雄讨平之，塞其矿。朵颜把儿孙结诸
部邀赏，不得盗。边。永迎击洪山口，而伏兵断其后，斩
获过当，进石都督。已，复馘其骁将把儿孙，不敢复扰
边。大同兵变，杀巡抚张文锦。命桂勇为总兵官往镇，
而议将抚之。永言：“逆贼干纪，朝廷赦其胁从，恩至渥。
顾犹抗命。今不剿春和，北寇南牧，叛卒勾连，祸滋大。
宜亟调邻镇兵，克期攻城，晓譬利害，悬破格之赏，令
贼自相斩为功，元凶不难殄也。”乃命永督诸军，与侍
郎胡瓒往。会乱平，乃还镇。永上书为陆完请恤典，且
乞宥议礼获罪诸臣。帝大怒，夺永官，寄禄南京后府。
巡按御史丘养浩言：“永仁以恤军，廉以律己，固边防，
却强敌。军民安堵，资彼长城。闻永去，遮道乞留，且携
子女，欲遂逃移。夫陆完久死炎瘴，非有权势可托。永
徒感国士知，欲效区区之报，不负知己，宁负国家？祈
曲赐优容，俾还镇。”顺天巡抚刘泽及给事、御史交章
救之，御史魏有本谪外，馀夺俸。吏部尚书廖纪复请
无谪有本，而命永与杨锐俱充坐营官。帝为留有本，
命锐典营务，永竟废不用。永杜门读书，清约如寒士久之，用荐佥书南京前府。大同军再乱，廷臣交荐，召
至。已，就抚，复还南京。十四年，辽东兵变，罢总兵官刘
淮，以末代之。太清堡守将徐颢诱杀泰宁卫九人。部
长把当孩怒寇边，永击斩之。其族属把孙借朵颜兵
报仇，复为永所却。已，复入犯中官王永战败，永坐戴
罪。辽东自军变后，首恶虽诛，漏网者众，悍卒无所惮，
结党叫呼，动怀不逞。广宁卒佟伏、张鉴等乘旱饥倡
众为乱。诸营军惮永，无应者。伏等登谯楼，鸣鼓大噪。
永率家众仰攻，千户张斌被杀。永战益力，尽歼之。事
闻，进左都督。永蓄士百馀人，皆西北健儿，骁勇敢战。
辽东变初定，帝问将于李时。时荐永，且曰：“其家众足
用也。”帝曰：“将须文武兼，宁专恃勇乎？”时曰：“辽土新定，
须有威力者镇之。”至是，竟得其力。都御史王廷相言：
“永善用兵，且廉洁，宜仍用之蓟镇，作京师藩屏。”未及
调，卒。辽人为罢市。丧过蓟州，州人亦洒泣。两镇并立
祠。